《远望》
宋代·晁公溯

山近色未佳，山远看始好。
我居巴峡内，所向苦奔峭。
清晨望西南，忽尽牂牁徼。
时于苍茫外，寸岫出林表。
云来翳遥碧，眇眇没飞鸟。
方知胜绝处，略已领其要。
何必亲跻攀，辛勤事幽讨。
平生谢康乐，往来永嘉道。
此意当未知，蹑屐空至老。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。